पाएं अपने शहर की ताज़ा ख़बरें और फ्री ई-पेपरडाउनलोड करें
सीएम मनोहर लाल ने कहा कि 30 अप्रैल को सेवानिवृत्त होने वाले बीडीपीओ, तहसीलदार व स्वास्थ्य कर्मचारियों को एक माह का सेवा विस्तार दिया है। मुख्यमंत्री शनिवार को वीडियो कॉन्फ्रेंसिंग से कोविड-19 की तैयारियों की निगरानी के लिए तैनात वरिष्ठ अधिकारियों व सभी डीसी के साथ बैठक कर रहे थे। इसमें स्वास्थ्य मंत्री अनिल विज भी शामिल हुए।
सीएम ने कहा कि पिछले 3 दिन से हालात कुछ ठीक हैं और हमें बेहतर की उम्मीद करनी चाहिए, लेकिन बुरी स्थिति के लिए भी तैयार रहना चाहिए। ऑक्सीजन के लिए जो मारा-मारी मची है, उससे निपटना है। इसके लिए बाकायदा टाइम टेबल बना लिया है। मुख्यमंत्री ने कहा कि अभी ऑक्सीजन की पानीपत, रूड़की व भिवाड़ी से सप्लाई हो रही थी, लेकिन शनिवार को 6 टैंकर पहुंच हैं, जिनमें से 4 अपने पास रखे व 2 दिल्ली भेजे गए हैं, जो रविवार तक वापस मिल जाएंगे।
15 नए ऑक्सीजन प्लांटस को दिया लाइसेंस : 15 इंडस्ट्रियल प्लांट्स को चिकित्सा इस्तेमाल के लिए ऑक्सीजन उत्पादन का लाइसेंस दिया है। ऐसे 51 प्लांट्स ने आवेदन किया था। सीएम ने कहा कि देखने में आया कि कुछ अस्पतालों में मरीजों में रिकवरी हो रही है, लेकिन या तो अस्पताल मरीजों को डिस्चार्ज नहीं करते या मरीज स्वार्थ के लिए डिस्चार्ज नहीं होना चाहते। ऐसे अस्पतालों में बेड ऑडिट किया जाएगा। हर जिले में कमेटी बनाई जाएगी।
कुछ निजी अस्पतालों में मरीजों से अधिक रेट लिए जा रहे हैं। इसलिए संबंधित डीसी रेट निर्धारित करें। आटा, दाल और सब्जियों समेत खाद्य सामग्री के रेट भी तय किए जाएं और ज्यादा दाम पर बेचने वालों के खिलाफ सख्त कार्रवाई की जाए। जिन जिलों में ऑक्सीजन रीफिलिंग स्टेशन नहीं हैं, वहां जल्द बनाए जाएं। बंद पड़े वेंटिलेटर चालू किया जाए। एम्बूबैग व ऑक्सीजन कंसंट्रेटर का अधिक से अधिक इस्तेमाल किया जाए, ताकि जान बचाई जा सके।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn